钦定古今图书集成/明伦汇编/官常典/第123卷 > 《手植桧》孔舜亮
## 钦定古今图书集成/明伦汇编/官常典/第123卷 > 《手植桧》孔舜亮

圣人嘉异种，移对诵弦堂。双本无今古，千年任雪霜。
右旋符地顺，左纽象乾纲。影覆诗书府，根盘礼义乡。
盛同文不朽，高与道相当。洙泗滋荣茂，龟蒙借郁苍。
毓灵全木帝，锺秀极勾芒。气爽群居席，烟凝数仞墙。
阴连槐市绿，子落杏坛香。布露周千尺，腾凌上百常。
傍欺泮林小，远笑峄桐黄。屹若檠天柱，森如出日桑。
风中雕虎啸，云际老龙骧。直欲惊魑魅，端凝待凤凰。
鳞差阙巩甲，干错羽林抢。大节忠臣概，坚心志士方。
鲁宫侵不得，秦火纵何伤。宣子休夸树，姬人谩爱棠。
松卑虚视爵，花贱枉封王。谁念真儒迹，何当议宠章。